মহাকুম্ভের জল বিষাক্ত, পদপিষ্টের দেহগুলি ফেলা হয়েছে’, অভিযোগ জয়া বচ্চনের

‘নয়াদিল্লি: ‘যমুনার জলে বিষ’ (Yamuna Water) নিয়ে রাজ্য রাজনীতির প্রেক্ষাপটে এবার মহাকুম্ভের জল দূষিত হচ্ছে বলে সুর চড়ালেন সমাজবাদী পার্টির সাংসদ, জনপ্রিয় অভিনেত্রী জয়া বচ্চন (Samajwadi Party MP, popular actress Jaya Bachchan) ।

আজ সোমবার সংসদে এই ইস্যুতে যোগী সরকারকে (Yogi Government) আক্রমণ করে জয়ার মারাত্মক অভিযোগ, মৌনী অমাবস্যার ভিড়ে পদপিষ্টের মৃতদেহগুলিকে ফেলা হয়েছে মহাকুম্ভের জলে।

সাংবাদিকদের মুখোমুখি হয়ে জয়া বলেন, সবচেয়ে বেশি জল দূষিত হয়েছে কুম্ভেই। কারণ পদপিষ্টে দেহ ফেলা হয়েছে কুম্ভের জলে। কিন্তু প্রশাসন নির্বিকার, সাধারণ মানুষের সুরক্ষা নিয়ে তাদের কোনও হেলদোল নেই। এই দূষিত জল ব্যবহার করছে মানুষ।

আরও পড়ুন: চণ্ডীগড়ে আপ-কংগ্রেসে ধাক্কা, মেয়র নির্বাচনে জিতল বিজেপি

জয়া বচ্চনের আরও দাবি, মৃতদেহগুলোর পোস্টমর্টেম করা হয়নি, এবং পদপিষ্ট হওয়ার ঘটনার প্রকৃত সত্য আড়াল করা হচ্ছে। সরকার পুরো বিষয়টি ধামাচাপা দেওয়ার চেষ্টা করে চলেছে। এরা জল এবং জলশক্তি নিয়ে বড় বড় ভাষণ দিচ্ছে, অথচ বাস্তবে কোনও ব্যবস্থাই নেওয়া হয়নি।

জয়া এদিন প্রশ্ন তোলেন, একসঙ্গে এত মানুষের ভিড় কুম্ভে। কোটি কোটি মানুষ গেছে সেখানে। কিন্ত এদের একসঙ্গে কীভাবে এত মানুষ থাকতে পারে? তাদের নিরাপত্তার কি ব্যবস্থা নেওয়া হয়েছে?

পদপিষ্ট দুর্ঘটনায় প্রকৃত মৃত্যুর সংখ্যা গোপন করার ইস্যু নিয়ে শুধু জয়া বচ্চন নন, এর আগে একই ইস্যুতে সরব হয়েছেন সমাজবাদী পার্টির প্রধান অখিলেশ যাদব-সহ একাধিক বিরোধী নেতা।